Diari Oficial de la Generalitat Valenciana


Sumari del DOGV 3898, del 15-12-2000 (2000/10069)

ORDRE de 4 de desembre de 2000, de la Conselleria de Benestar Social, per la qual es regulen i es convoquen ajudes amb ocasió de part múltiple, adopció o acolliment preadoptiu, de tres o més menors.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3898

Data del DOGV
:   15-12-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/10026


Data del document
:   04-12-2000

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * protecció de la família
    * ajuda pública
    * suport econòmic
    * maternitat
    * adopció
    * família nombrosa

ORDRE de 4 de desembre de 2000, de la Conselleria de Benestar Social, per la qual es regulen i es convoquen ajudes amb ocasió de part múltiple, adopció o acolliment preadoptiu, de tres o més menors. [2000/10782]
  
La Llei de la Generalitat Valenciana 5/1997, de 25 de juny, per la qual es regula el sistema de Serveis Socials inclou, dins de les seues responsabilitats, la de donar respostes als diferents problemes socials mitjançant l'aportació dels recursos financers, tècnics, humans i organitzatius necessaris.
  
En virtut de la mateixa Llei, l'administració de la Generalitat Valenciana pot establir prestacions econòmiques individualitzades, dirigides la família o a un nucli convivencial donat i caldrà desenvolupar reglamentàriament els requisits, condicions i quanties d'aquestes.
  
En el marc d'aquesta Llei, la Generalitat Valenciana té entre els seus objectius garantir l'atenció integral de la família, atenent a tots els problemes que puguen incidir en el seu benestar, prevenint-los o esmenant-los.
  
De la mateixa manera, li correspon fomentar, en l'àmbit de l'acció social especialitzada, les actuacions tendents a la protecció i promoció de l'estructura familiar, considerant la família com a institució social bàsica que compleix un destacat paper en els àmbits afectiu, educatiu, econòmic i social.
  
Per a atendre amb eficàcia els objectius proposats, la Generalitat Valenciana ha establit, mitjançant el Decret 172/1999, de 5 d'octubre de 1999, DOGV 3.603, ajudes econòmiques destinades famílies amb fills nascuts de parts múltiples, o bé que adopten o que acullen, amb finalitat preadoptiva, grups de germans. Famílies que veuen afectada notablement la seua economia familiar per aquest fet, en el període temporal que rodeja aquest esdeveniment.
  
De la mateixa manera, es regula que, en el supòsit de part múltiple, adopció o acolliment preadoptiu, de xiquets amb minusvalideses, existeix una sobrecàrrega afegida a la situació familiar, que ha de ser considerada d'una manera diferenciada.
  
En virtut d'això i fent ús de les facultats que em confereix l'article 47.11 del Text Refós de la Llei d'Hisenda Pública de la Generalitat Valenciana i el Decret 138/2000, de 12 de setembre de 2000, del Govern Valencià, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
TÍTOL I
  
Ajudes i subvencions
  
Article 1. Objecte de l'ajuda
  
És objecte d'aquesta ajuda contribuir a atendre les dificultats que sobrevenen en una família quan es produeix l'increment en el nombre dels seus membres, com a conseqüència d'un part múltiple, d'una adopció o d'un acolliment preadoptiu, de tres o més menors.
  
Articule 2. Beneficiaris
  
Podran sol·licitar i ser beneficiaris d'aquestes ajudes els següents:
  
1. Qualsevol dels pares, per filiació natural o adoptiva, que tinga atribuïdes les funcions relatives a l'exercici de la pàtria potestat sobre els fills o filles haguts en el part múltiple o adoptats.
  
En el cas que un dels pares haguera sigut exclòs, privat o suspés en la titularitat o en l'exercici de la pàtria potestat sobre els fills o filles haguts en el part múltiple, podrà sol·licitar i ser beneficiari de l'ajuda aquell dels pares que detente les funcions relatives a l'exercici de la pàtria potestat sobre els esmentats fills o filles.
  
Si ambdós pares hagueren sigut exclosos, privats o suspesos en l'exercici de la pàtria potestat, podrà ser beneficiari d'aquestes ajudes el tutor i/o guardador legal o de fet.
  
2. Qualsevol de les persones que acullen, amb finalitat preadoptiva, tres o més menors.
  
3. Si el pare, tutor o acollidor preadoptiu que és el beneficiari inicial, haguera perdut algun dels requisits indispensables per a ser reconegut com a tal, podrà subrogar-se, per manifestació expressa, en les obligacions i drets d'aquest, un altre dels interessats enumerats en aquest article, sempre que complisca els requisits regulats en aquesta ordre.
  
Article 3. Requisits
  
En qualsevol cas, per a poder ser beneficiari de les ajudes, s'exigeix a més a més el compliment dels següents requisits:
  
1. En el cas de part múltiple.
  
L'edat dels xiquets o xiquetes nascuts en el part múltiple serà, com a màxim, de quinze mesos el 31 de desembre de l'any 2001.
  
2. En el cas d'adopció o d'acolliment preadoptiu, tant nacional com internacional.
  
a) Els xiquets o xiquetes adoptats o acollits, conjuntament, han de ser menors d'edat en el moment de la constitució de l'adopció o de l'acolliment preadoptiu.
  
b) No hauran d'haver transcorregut més de quinze mesos des de la constitució de l'adopció o de l'acolliment preadoptiu i el 31 de desembre de l'any 2001. Aquest termini començarà a computar-se del següent mode:
  
B.1. En els supòsits d'adopció nacional o d'acolliment preadoptiu a partir de la data de la seua constitució mitjançant interlocutòria judicial ferma.
  
B.2.En els supòsits d'adopció internacional a partir de la data en què es complisquen algun dels següents requisits:
  
. Certificat d'inscripció en el Registre Civil central de l'adopció constituïda d'acord amb la legislació vigent al país d'origen dels menors.
  
. Interlocutòria judicial ferma emesa per l'autoritat espanyola competent.
  
. Resolució d'acolliment emesa per l'autoritat competent de l'estat d'origen dels xiquets i xiquetes en els supòsits que la seua legislació exigisca la constitució de l'adopció a Espanya.
  
. En els casos d'adopció internacional de menors procedents de països signataris del Conveni de la Haia, certificat d'aquesta per l'autoritat competent, tal com estableix el citat Conveni.
  
3. En tots els casos:
  
a) Almenys tres dels menors nounats fruit del part múltiple, adoptats o acollits conjuntament, han de conviure amb la persona beneficiària de l'ajuda en el moment de la sol·licitud d'aquesta.
  
b) La persona beneficiària ha de ser veïna d'algun municipi de la Comunitat Valenciana, en el moment de la sol·licitud.
  
c) La renda per càpita anual no ha de ser superior en dues vegades al salari mínim interprofessional per a l'any 2001 en còmput anual.
  
S'entendrà per renda per càpita anual la quantitat que resulte de dividir els ingressos anuals bruts de la unitat familiar pel nombre de persones que la componen en el moment de la sol·licitud.
  
S'entendrà per unitat familiar la determinada a aquests efectes per la normativa reguladora de l'impost sobre la renda de les persones físiques.
  
d) No es perd el dret a la prestació econòmica quan una circumstància sobrevinguda, com la mort d'algun menor, suposara l'incompliment del requisit de la convivència establit en aquesta ordre.
  
e) Als efectes d'aquesta ordre, com a convivència s'entendrà inclòs el supòsit de fills que, encara que visquen eventualment fora de la llar, mantinguen la dependència econòmica dels seus pares.
  
Article 4. Documentació
  
La sol·licitud es farà en el model inclós en aquesta ordre, degudament firmada i omplida pel sol·licitant i inclourà la següent documentació:
  
1. Fotocòpia compulsada o confrontada del document nacional d'identitat del sol·licitant, així com del número d'identificació fiscal (NIF).
  
2. Fotocòpia compulsada o confrontada del document nacional d'identitat de tots els convivents al domicili objecte de la sol·licitud de subvenció.
  
3. Fotocòpia compulsada o confrontada del llibre de família, on s'incloguen els menors objecte de l'ajuda com fills o filles del sol·licitant o documentació que acredite la seua tutela.
  
En els casos d'adopció o d'acolliment familiar preadoptiu, fotocòpia compulsada o confrontada de la interlocutòria judicial constitutiva de l'adopció o de l'acolliment preadoptiu, amb excepció dels casos d'adopció internacional que es mencionen en l'article 3.2.b.2. d'aquesta ordre, en els quals s'adjuntarà còpia confrontada o compulsada dels documents mencionats en ell.
  
4. Certificat d'empadronament del sol·licitant i de tots els membres de la unitat familiar.
  
En el cas de no poder certificar l'empadronament dels xiquets nascuts del part múltiple per la immediatesa del naixement, s'aportarà declaració jurada del sol·licitant on s'especifique que aquests resideixen en el seu domicili.
  
En el cas que algun dels menors no convisca al domicili familiar per estar ingressat en centre hospitalari, caldrà aportar un informe del mateix centre en què s'indique que algun dels xiquets o xiquetes hi continua ingressat.
  
5. Justificació dels ingressos referida a l'exercici de 1999, que es realitzarà de la forma següent i únicament respecte a persones que tingueren llavors 16 o més anys:
  
a) Amb la fotocòpia compulsada o confrontada de la declaració de l'impost sobre la renda de les persones físiques de tots els convivents al domicili (exercici 1999), incloent-hi tots els fulls, així com el d'ingrés o de devolució degudament segellat.
  
En el supòsit que s'haja presentat declaració complementària, caldrà aportar-la en les mateixes condicions establides en el paràgraf anterior.
  
b) Si es va estar exempt de l'obligació de presentar la declaració de l'impost sobre la renda de les persones físiques de l'exercici 1999 o no existeix aquesta, s'aportarà la següent documentació:
  
B.1. Certificat de l'Agència Tributària acreditatiu de no haver-la presentada.
  
B.2. Certificat de vida laboral, expedit per l'administració.
  
c) En cas de separació o divorci caldrà aportar una fotocòpia compulsada o confrontada del conveni regulador.
  
6. En el cas que els menors nascuts en part múltiple, adoptats o acollits presenten una minusvalidesa, certificat de l'òrgan administratiu competent per a això, on conste el seu percentatge.
  
7. En el cas que els menors adoptats o acollits tinguen una declaració d'incapacitat judicial, resolució compulsada o confrontada que acredite l'esmentat fet.
  
8. En el cas que els menors nascuts en part múltiple, adoptats o acollits tinguen necessitats especials, certificat mèdic o psicològic que acredite, de mode fefaent, que la seua atenció comporte despeses extraordinàries la família sol·licitant.
  
9. Serà obligatori acompanyar a la sol·licitud la fitxa de manteniment de tercers degudament omplida, segons model adjunt, així com les dades bancàries del sol·licitant, per a poder efectuar el pagament de la subvenció.
  
Article 5. Import de l'ajuda
  
L'import d'aquestes ajudes serà el següent:
  
1. L'import de les ajudes econòmiques amb ocasió del naixement de tres o més fills o filles en un sol part, o per l'adopció o l'acolliment de tres o més menors tindran un import màxim de 200.000 Ptes. (1202,02 euros) per cada nounat en l'esmentat part o menor adoptat o acollit.
  
2. Per cada fill, menor d'edat o incapacitat major d'edat la pàtria potestat del qual haja sigut prorrogada per ministeri de la llei, convivent en el nucli familiar beneficiari amb anterioritat al moment de la sol·licitud de l'ajuda, s'incrementarà aquesta quantia en 25.000 Ptes. més (150,25 euros).
  
3. S'augmentarà l'ajuda fins un import màxim de 100.000 PTA. (601,01 euros), per cada un dels menors nascuts en part múltiple, adoptats o en acolliment preadoptiu que tinga una minusvalidesa amb un percentatge igual o superior al 33%, establida aquesta mitjançant certificat de l'òrgan administratiu competent per a això, una declaració d'incapacitat judicial, o necessitats especials degudament acreditades que comporten despeses extraordinàries.
  
Article 6. Exclusions i incompatibilitats
  
No escaurà la concessió de l'ajuda als pares quan aquests hagen sigut exclosos, privats o suspesos en la titularitat o en l'exercici de la pàtria potestat.
  
Tampoc no escaurà la concessió d'aquesta ajuda els tutors que hagen vist resolta judicialment la seua remoció, excusa o extinció de la tutela. Ni als acollidors respecte dels quals haja cessat l'acolliment.
  
No podran atorgar-se les ajudes a institucions, públiques o privades, que tinguen atribuïda la tutela o custòdia dels xiquets.
  
Queden excloses d'aquestes ajudes aquelles famílies que hagen percebut quanties econòmiques per tenir constituït un acolliment remunerat, respecte als mateixos menors.
  
Article 7. Prioritats
  
Tindran preferència per a l'obtenció de les ajudes les famílies amb menor renda per càpita.
  
A igual nivell de renda per càpita hi tindran preferència els qui tinguen major nombre de fills i filles.
  
TÍTOL II
  
Procediment
  
CAPÍTOL I
  
Iniciació del procediment
  
Article 8. Instància i lloc de presentació de les sol·licituds
  
Les persones que desitgen optar a les ajudes regulades en aquesta ordre, hauran de presentar la seua sol·licitud en el Registre de la direcció territorial de la Conselleria de Benestar Social del seu lloc de residència, sense perjuí de poder presentar-la en els altres llocs previstos en l'article 38.4 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.
  
Els models de sol·licitud es trobaran a disposició dels sol·licitants a les direccions territorials de la Conselleria de Benestar Social i a les Oficines PROP de la Generalitat Valenciana.
  
Article 9. Termini de presentació
  
Una vegada publicada aquesta ordre en el Diari Oficial de la Generalitat Valenciana, el termini de presentació de sol·licituds comprendrà des de l'1 de gener fins al 31 d'octubre de l'any 2001, ambdós inclusivament.
  
CAPÍTOL II
  
Tramitació, resolució i recursos
  
Article 10. Ordenació i instrucció
  
El procediment que cal seguir en la tramitació de les sol·licituds presentades serà el següent:
  
Rebudes les sol·licituds, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'haurà de pronunciar la resolució.
  
Quan la sol·licitud no reunisca els requisits exigits, o no s'acompanye la documentació que d'acord amb aquesta ordre resulte exigible, es notificarà a la persona interessada la causa que impedeix la continuació del procediment, i se li requerirà perquè en el termini de 10 dies esmene la falta o acompanye els documents preceptius, amb indicació que, si així no ho fera, se li tindrà per desistida de la seua petició i s'arxivarà l'expedient d'acord amb el que preveu l'article 71, de la Llei 30/1992, de 26 de novembre.
  
En la fase de tramitació de l'expedient, a la vista de la documentació existent en aquest, i de les obligacions que s'adquirisquen per la concessió de l'ajuda, es podran demanar informes dels organismes i entitats que s'estime oportú i efectuar les comprovacions necessàries sobre l'exactitud de tot això.
  
Article 11. Comprovació de documentació
  
La comprovació de l'existència de dades no ajustades a la realitat, tant en la sol·licitud com en la documentació aportada, podrà comportar la denegació de la subvenció sol·licitada, sense perjuí de les restants responsabilitats que pogueren derivar-se'n.
  
Article 12. Proposta i concessió de subvencions
  
Per a la resolució d'aquestes ajudes se seguirà el següent:
  
1. La Resolució de les sol·licituds d'ajudes sol·licitades a l'empara d'allò que s'ha previst en aquesta ordre, es delega en el director general de la Família, Menor i Adopcions.
  
2. Per a procedir a resoldre aquestes ajudes es realitzarà el següent tràmit: una vegada valorats els expedients, la directora o el director territorial competent remetrà proposta de concessió amb la quantia que escaiga o de denegació d'ajudes, a la Direcció General de la Família, Menor i Adopcions que, en atenció a les prioritats establides en aquesta ordre, als crèdits globals i a la data de presentació de les sol·licituds que complisquen els requisits i condicions de la convocatòria, resoldrà concedint o denegant l'ajuda sol·licitada.
  
3. El termini màxim per a tramitar, resoldre i notificar les sol·licituds sobre les ajudes recollides en aquesta ordre serà de dos mesos comptadors a partir de la data en què s'hagueren fet públics els crèdits per al finançament de les ajudes.
  
La resolució de concessió d'ajudes fixarà expressament la seua quantia i incorporarà, si és procedent, les clàusules accessòries (condicions, termes o modes) a les quals quede supeditada la seua eficàcia.
  
La resolució es notificarà als interessats en els termes previstos en els articles 58 i 59 de la Llei 30/1992, de 26 de novembre, de règim jurídic de les administracions públiques i del procediment administratiu comú.
  
4. En aquells supòsits en què no es produïsca resolució expressa en el termini assenyalat s'entendrà que les sol·licituds han sigut desestimades, als efectes previstos per l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 13. Obligacions dels beneficiaris
  
Són obligacions dels beneficiaris:
  
a) Comunicar a la Direcció General de la Família, Menor i Adopcions, de mode fefaent, l'obtenció de subvencions o ajudes amb la mateixa finalitat, procedents de qualssevol administracions o ens públics.
  
b) Aportar la documentació justificativa que se li sol·licite en relació amb la concessió de l'ajuda, així com atendre les actuacions d'inspecció que la Direcció General de la Família, Menor i Adopcions efectue en relació amb l'objecte de la subvenció.
  
Article 14. Modificació de la resolució de concessió
  
D'acord amb el que disposa l'article 47, paràgraf 8é, del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions i d'ajudes atorgades per qualsevol administració pública o d'altres ens públics o privats, podrà donar lloc a la modificació de la resolució de concessió.
  
L'import de les subvencions regulades en aquesta ordre en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat que ha de desenvolupar el beneficiari.
  
Article 15. Recursos
  
Les resolucions dictades pel director general de la Família, Menor i Adopcions, en adoptar-se per delegació, indicaran expressament aquesta circumstància i es consideraran dictades per l'òrgan delegant, esgoten la via administrativa i es podrà interposar contra elles potestativament recurs de reposició en el termini d'un mes comptador a partir de l'endemà de la seua notificació o bé acudir directament a l'ordre jurisdiccional contenciós administratiu en el termini de dos mesos comptadors a partir l'endemà de la seua notificació, mitjançant la forma i les condicions que determina la Llei 29/1998, de 13 de juliol, reguladora de la dita jurisdicció.
  
TÍTOL III
  
Del pagament i de la justificació de les subvencions
  
Article 16. Sistema de pagament de les ajudes
  
La resolució estimatòria de l'ajuda comporta l'acreditació dels justificants necessaris per a percebre-la. Aquesta s'abonarà en un únic pagament, una vegada aprovada la resolució de concessió, mitjançant transferència bancària a nom del beneficiari.
  
Article 17. Reintegrament de les quantitats percebudes
  
De conformitat amb allò que s'ha establit per l'article 47.9 del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, escaurà el reintegrament de les quantitats percebudes i l'exigència de l'interés de demora, si s'escau, des del moment del pagament de la subvenció, en els següents supòsits:
  
a) Incompliment de l'obligació de justificació de l'ajuda.
  
b) Obtenir subvenció sense reunir les condicions requerides per a això.
  
c) Incompliment de la finalitat per a la qual va ser concedida la subvenció.
  
d) Incompliment de les condicions imposades als beneficiaris amb motiu de la concessió de subvenció.
  
e) Igualment, en el supòsit regulat en el paràgraf segon de l'article 14, quan la subvenció principal siga de la Generalitat Valenciana, escaurà el reintegrament de l'excés sobre el cost de l'activitat que calga desenvolupar.
  
DISPOSICIÓ ADDICIONAL
  
Única
  
L'eficàcia d'aquesta convocatòria queda condicionada a l'existència, en els pressupostos de l'exercici econòmic de l'any 2001, de crèdit adequat i suficient per a atendre les ajudes previstes en ella. Amb aquesta finalitat, la Conselleria de Benestar Social, una vegada aprovada i publicada la Llei de Pressupostos de la Generalitat per a l'any 2001, publicarà mitjançant resolució les dotacions pressupostàries màximes per a les ajudes convocades; els crèdits i les línies de subvenció destinades a finançar-les. No obstant això, no es dictarà cap resolució sobre les sol·licituds d'ajuda a l'empara d'aquesta, mentre no existisca crèdit adequat i suficient en l'exercici de l'any 2001.
  
Els esmentats crèdits tenen caràcter limitador i no podran concedir-se subvencions una vegada que aquests s'hagen esgotat i es publicarà aquesta circumstància en el DOGV. Els aspectes regulats en aquesta ordre s'aplicaran sense perjuí de totes les normes que regisquen el règim jurídic pressupostari de l'administració de la Generalitat Valenciana. Si la corresponent Llei de Pressupostos o la normativa aplicable establiren condicions distintes, s'hi aplicaran les que escaiga.
  
DISPOSICIONS FINALS
  
Primera
  
S'autoritza la Secretaria General i la Direcció General de la Família, Menor i Adopcions a elaborar les instruccions de desenvolupament d'aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra ella podrà interposar-se recurs contenciós administratiu, en el termini de dos mesos comptadors des de la seua publicació, davant de la sala corresponent del Tribunal Superior de Justícia de la Comunitat Valenciana, d'acord amb allò que s'ha disposat en els articles 10.1.a i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puga interposar-s'hi, potestativament, recurs de reposició en el termini d'un mes comptador des de l'endemà de la seua publicació.
  
València, 4 de desembre de 2000
  
El conseller de Benestar Social
  
RAFAEL BLASCO CASTANY